**Ministru kabineta noteikumu projekta**

**“Noteikumi par decentralizēto kanalizācijas sistēmu apsaimniekošanu un reģistrēšanu” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts “Noteikumi par decentralizēto kanalizācijas sistēmu apsaimniekošanu un reģistrēšanu” (turpmāk – MK noteikumu projekts) ir sagatavots saskaņā ar Ūdenssaimniecības pakalpojumu likuma (turpmāk – Likums) 4. panta 6. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts,tiesiskā regulējuma mērķis un būtība | 2016. gada 1. janvārī stājās spēkā Likums. Likuma 4. panta 6. punktā ir dots deleģējums Ministru kabinetam izdot Ministru kabineta noteikumus, nosakot prasības notekūdeņu apsaimniekošanai decentralizētajās kanalizācijas sistēmās un šādu sistēmu reģistrācijas kārtību. Likuma pārejas noteikumu 1. punktā noteiktais termiņš šā uzdevuma izpildei ir 2016.gada 30.decembris. Saskaņā ar Ministru kabineta 2002. gada 22. janvāra noteikumu Nr. 34 “Noteikumi par piesārņojošo vielu emisiju ūdenī” 42. punktu neattīrītu ražošanas notekūdeņu, komunālo notekūdeņu un notekūdeņu dūņu emisija virszemes ūdeņos vai vidē, kā arī lietus kanalizācijas sistēmā ir aizliegta. Tomēr, kā norāda sabiedrisko ūdenssaimniecības pakalpojumu sniedzēji, ir gadījumi, kad tiek konstatēts, ka neattīrīti komunālie notekūdeņi no decentralizētajām kanalizācijas sistēmām tiek novadīti vidē vai nelegāli novadīti centralizētajā kanalizācijas sistēmā.Vides aizsardzības un reģionālās attīstības ministrija (turpmāk – VARAM), Valsts vides dienests (turpmāk – VVD) un pašvaldības regulāri saņem dažādas iedzīvotāju sūdzības par atsevišķu decentralizēto kanalizācijas sistēmu radītiem draudiem cilvēku veselībai un videi, jo netiek nodrošināta regulāra decentralizētajās kanalizācijas sistēmās uzkrāto notekūdeņu, septisko tvertņu dūņu vai kanalizācijas sistēmu tīrīšanas atkritumu izvešana attīrīšanai, vai arī tās netiek atbilstoši ekspluatētas.Lai nodrošinātu vienotas prasības decentralizēto kanalizācijas sistēmu īpašniekiem vai valdītājiem un lai sakārtotu un veicinātu decentralizētajās kanalizācijas sistēmās uzkrāto notekūdeņu, septisko tvertņu dūņu vai kanalizācijas sistēmu tīrīšanas atkritumu un individuālajās attīrīšanas iekārtās radušos dūņu regulāru izvešanu, noteikumu projekts nosaka apsaimniekošanas prasības rūpnieciski izgatavotām notekūdeņu attīrīšanas iekārtām, kuru kopējā jauda ir mazāka par 5 m3/diennaktī, septiķiem un vienkāršām notekūdeņu krājtvertnēm. MK noteikumu projektā noteiktās prasības attiecas uz pilsētu un ciemu teritorijās esošām decentralizētajām kanalizācijas sistēmām. Tas nav pretrunā ar Likuma mērķi – veicināt kvalitatīvu un vides prasībām atbilstošu ūdenssaimniecības pakalpojumu pieejamību, lai nodrošinātu pakalpojumu lietotājus ar nepārtrauktiem un drošiem pakalpojumiem, līdzsvarojot vides aizsardzības, dabas resursu ilgtspējīgas izmantošanas un sabiedrības ekonomiskās intereses. Saskaņā ar 2011. gada Tautas skaitīšanas rezultātiem, kā arī Centrālās statistikas pārvaldes jaunākajiem datiem iedzīvotāju skaits Latvijā samazinās, turklāt notiek iedzīvotāju koncentrēšanās pilsētās (2011. gadā pilsētās dzīvoja 67,8% Latvijas iedzīvotāju). Tādējādi apdzīvotajās vietās (pilsētās un ciemos) koncentrējas vairums iedzīvotāju, kuru radītie notekūdeņi arī rada lielāko ietekmi uz vidi. VARAM 2014. gadā veica pašvaldību aptauju, lai apzinātu to viedokli par būtiskām problēmām un riskiem ūdeņu apsaimniekošanas un aizsardzības jomā. Apkopojot no 95 pašvaldībām saņemtās atbildes uz anketas jautājumiem par aktuālāko ūdeņu jomas problēmu nosaukta notekūdeņu savākšana, attīrīšana un novadīšana no apdzīvotām vietām un uzņēmumiem. Arī tāpēc vides aizsardzības interesēs primāri ir izvirzīt prasības decentralizēto kanalizācijas sistēmu apsaimniekošanai apdzīvotās vietās, kur lokālās notekūdeņu attīrīšanas iekārtas, septiķi un krājtvertnes koncentrētas salīdzinoši nelielā, blīvi apbūvētā teritorijā un var ietekmēt ne vien virszemes un pazemes ūdeņu kvalitāti, bet arī dzeramā ūdens kvalitāti lokālajās ūdensapgādes sistēmās, radot draudus cilvēku veselībai. Lauku teritorijā (viensētās) izmantotās decentralizētās kanalizācijas sistēmas parasti rada lokālu ietekmi uz vidi un nerada piesārņojuma risku citu ūdens lietotāju izmantotajām dzeramā ūdens ieguves vietām. Nosakot MK noteikumu projekta tvērumu, jāņem vērā arī ekonomiskie apsvērumi. MK noteikumu projekts paredz, ka pašvaldības varēs noteikt arī kontroles un uzraudzības kārtību decentralizētajām kanalizācijas sistēmām. Decentralizēto kanalizācijas sistēmu reģistrācija un uzraudzība radīs papildu izdevumus pašvaldībām; jo īpaši ar uzraudzību saistītie izdevumi pieaugtu gadījumā, ja būtu jākontrolē arī lauku teritorijās izkliedētās decentralizētās kanalizācijas sistēmas. Ņemot vērā, ka ir pamats uzskatīt, ka lauku apvidos izvietotās decentralizētās kanalizācijas sistēmas rada lokālu ietekmi uz vidi, lēmums attiecināt MK noteikumu projekta prasības uz pilsētām un ciemiem samēro vides aizsardzības un sabiedrības ekonomiskās intereses. MK noteikumu projekts paredz, ka pašvaldības saistošajos noteikumos par decentralizēto kanalizācijas pakalpojumu sniegšanas un uzskaites kārtību (turpmāk – pašvaldības saistošie noteikumi) noteiks konkrētus ciemus, uz kuru teritorijās esošajām decentralizētajām kanalizācijas sistēmām neattieksies reģistrēšanas un apsaimniekošanas prasības. Šāds nosacījums iekļauts tāpēc, ka precīza ciema definīcija nav noteikta nevienā normatīvajā aktā. Savukārt Latvijas ģeotelpiskās informācijas aģentūras 2007. gadā izdotajā grāmatā „Latvijas ciemi. Nosaukumi, ģeogrāfiskais izvietojums“ ir iekļautas 8879 apdzīvotas vietas, kas sastāv no vismaz trim mājām un ko vietējās pašvaldības vai iedzīvotāji atzīst par ciemiem. Tādējādi atsevišķi ciemi pēc apdzīvotības blīvuma var neatšķirties no lauku teritorijām, un prasības decentralizēto kanalizācijas sistēmu apsaimniekošanai tajos var nepiemērot. MK noteikumu projekts paredz septiķu un notekūdeņu krājtvertņu īpašniekiem vai valdītājiem pienākumu nodrošināt obligātu uzkrāto notekūdeņu, septisko tvertņu dūņu vai kanalizācijas sistēmu tīrīšanas atkritumu izvešanu, izmantojot decentralizēto kanalizācijas pakalpojuma sniedzēja pakalpojumus. Septiķu un notekūdeņu krājtvertņu īpašniekiem vai valdītājiem noteikts arī pienākums divus gadus kopš darījuma brīža saglabāt šo darījumu apliecinošu dokumentu, lai atbildīgajiem dienestiem būtu iespējams pārliecināties, ka uzkrāto notekūdeņu, septisko tvertņu dūņu vai kanalizācijas sistēmu tīrīšanas atkritumu izvešana patiešām ir notikusi.Rūpnieciski izgatavoto notekūdeņu attīrīšanas iekārtu īpašniekiem vai valdītājiem izvirzītas prasība nodrošināt reizi gadā attiecīgo iekārtu apkopi. Decentralizēto kanalizācijas sistēmu īpašniekiem, kuriem ir rūpnieciski izgatavotas notekūdeņu attīrīšanas iekārtas, kas tiek ekspluatētas atbilstoši tehniskajai dokumentācijai, un ir noslēgti līgumi ar pakalpojumu sniedzēju par iekārtu tehnisko apkopi, papildu finansiāli ieguldījumi neradīsies. Vienīgais apgrūtinājums attiecīgo iekārtu īpašniekiem būs reģistrācijas veikšana. Sadzīves notekūdeņu attīrīšanas ietaisēm, kas paredzētas mazāk kā 50 iedzīvotājiem, ir piemērojams Latvijas nacionālā standarta statusā adaptētais Eiropas saskaņotais standarts LVS EN 12566-3:2005+A2:2013 “*Mazās notekūdens apstrādes sistēmas, kas paredzētas ne vairāk kā 50 iedzīvotājiem un to ekvivalentiem. 3. daļa: Nokomplektētas un/vai uz vietas montētas sadzīves notekūdeņu attīrīšanas ietaises*”. Ja būvizstrādājumiem nav piemērojamas saskaņotās tehniskās specifikācijas, piemēram saskaņotais standarts, tad ņemot vērā Ministru kabineta 2014. gada 25. marta noteikumu Nr. 156 “Būvizstrādājumu tirgus uzraudzības kārtība” IV.2 nodaļu tiem ir jābūt nodrošinātiem ar ražotāja sastādītu būvizstrādājuma tehnisko pasi, instrukciju vai cita veida dokumentu, kurā, cita starpā, norādīta informācija par tā garantētām tehniskām un fizikālām īpašībām.Arī lielai daļai septiķu īpašnieku finansiālu ieguldījumu nebūs, ja līdz šim tie ir apsaimniekoti atbilstoši to tehniskajai specifikācijai. Ar finansiālām izmaksām saskarsies tie decentralizēto kanalizācijas sistēmu īpašnieki, kuru sistēmas netiek atbilstoši ekspluatētas vai arī piesārņo apkārtējo vidi un rada draudus cilvēku veselībai. Ieguldītās izmaksas nepieciešamas tik lielas, lai novērstu vides piesārņošanu un draudus cilvēka veselībai, piemēram, nehermētisku krājtvertņu gadījumā nodrošinot to hermētiskumu, lai neattīrīti notekūdeņi netiktu iesūcināti gruntī. Izvērtējot tirgū piedāvāto jauno rūpnieciski ražoto septiķu piedāvājumu, konstatējams, ka to vidējā cenu amplitūda ir no 700 – 1500 EUR. Septiķa cena ir atkarīga no tā ietilpības un jaudas.Nekustamā īpašuma pārdošanas gadījumā, ja attiecīgajā nekustamajamā īpašumā atrodas decentralizētā kanalizācijas sistēma, jaunais nekustamā īpašuma īpašnieks ir atbildīgs par decentralizētās kanalizācijas sistēmas ekspluatāciju un apkopi no brīža, kad īpašuma tiesības ir koroborētas zemesgrāmatā, jo saskaņā ar Civillikuma 994. panta pirmo daļu par nekustama īpašuma īpašnieku atzīstams tikai tas, kas par tādu ierakstīts zemes grāmatās. Līdz ierakstīšanai zemes grāmatās nekustama īpašuma ieguvējam pret trešām personām nav nekādu tiesību: viņš nevar izlietot nevienu no priekšrocībām, kas saistītas ar īpašumu. Jaunajam decentralizētās kanalizācijas sistēmas īpašniekam sešu mēnešu laikā pēc nekustamā īpašuma tiesību koroborēšanas zemesgrāmatā vai līdz decentralizētās kanalizācijas sistēmu reģistra uzturētāja noteiktajam datumam ir jānosūta iesniegums, kurā atspoguļosies informācija par jauno decentralizētās kanalizācijas sistēmas īpašnieku.Decentralizēto kanalizācijas sistēmu reģistra izveidošana un uzturēšana jānodrošina vietējām pašvaldībām vai pašvaldības sabiedrisko ūdenssaimniecības pakalpojumu sniedzējiem. Attiecīgā reģistra izveide un MK noteikumu projektā noteiktās vienotās apsaimniekošanas prasības valsts un pašvaldības iestādēm nodrošinās aktuālo informāciju par to, kādas decentralizētās kanalizācijas sistēmas pilsētās un ciemos tiek izmantotas, kādi ir tajās attīrīto vai uzkrāto notekūdeņu apjomi, kā arī dos iespēju pārliecināties, vai šādas sistēmas tiek atbilstoši ekspluatētas. Informācija par decentralizētajās kanalizācijas sistēmās attīrīto notekūdeņu kopējo slodzi un kopējo šādu sistēmu skaitu reizi divos gados ir jāsniedz arī Padomes 1991.gada 21.maija direktīvas 91/271/EEK “Par komunālo notekūdeņu attīrīšanu” 15.panta un 17.panta ziņojumos Eiropas Komisijai. MK noteikumu projekts paredz, ka decentralizētos kanalizācijas (turpmāk – asenizācijas) pakalpojumus var sniegt jebkurš pašvaldībā reģistrējies komersants, kas atbilst pašvaldības noteiktajam prasību minimumam (piemēram, ir noslēdzis līgumu par savākto notekūdeņu nodošanu ar attīrīšanas iekārtu īpašnieku, valdītāju vai turētāju un nodrošinājis specializēto transportlīdzekli notekūdeņu savākšanai un pārvadāšanai).Asenizācijas pakalpojumu sniedzējam ir jānoslēdz līgums ar vienu vai vairākiem notekūdeņu attīrīšanas iekārtu īpašniekiem par decentralizētajās kanalizācijas sistēmās savākto notekūdeņu pieņemšanu, jo var būt gadījumi, ka kādā brīdī atsevišķu notekūdeņu attīrīšanas iekārtu noslogojums ir tik liels, ka tās vairs nav spējīgas uzņemt decentralizētajās kanalizācijas sistēmās savāktos notekūdeņus, septisko tvertņu dūņas vai kanalizācijas sistēmu tīrīšanas atkritumus.Regulāra decentralizēto kanalizācijas pakalpojumu sniedzēja atskaišu iesniegšana vietējai pašvaldībai par notekūdeņu apjomu, kas no pakalpojumu sniedzēja apkalpotajām decentralizētajām kanalizācijas sistēmām izvests uz centralizēto kanalizācijas sistēmu, nodrošinās, ka neattīrītu notekūdeņu novadīšana vidē ievērojami samazināsies.MK noteikumu projektā paredzēti pārejas periodi decentralizēto kanalizācijas sistēmu reģistra izveidei (to uzsāk 2019. gada 1. janvārīun noslēdz ne vēlāk kā 2021. gada 31. decembrī), rūpnieciski izgatavoto notekūdeņu attīrīšanas iekārtu, kuru īpašnieka rīcībā nav tehniskās dokumentācijas, apsekošanai (līdz 2020. gada 1. janvārim) un noteikumu prasībām neatbilstošu kanalizācijas sistēmu sakārtošanai (līdz 2021. gada 31. decembrim). Minētie termiņi izvēlēti MK noteikumu projekta saskaņošanas laikā, ņemot vērā pašvaldību un decentralizēto kanalizācijas sistēmu īpašnieku iespējas. Termiņš rūpnieciski izgatavoto notekūdeņu attīrtīšanas iekārtu apsekošanai noteikts tā, lai gadījumā, ja apsekošanas laikā tiktu konstatēta nepieciešāmība veikt tehniskus uzlabojumus, īpašniekam būtu pietiekami daudz laika tos nodrošināt.  |
| 3. | Projekta izstrādē iesaistītās institūcijas | VARAM, VVD, Latvijas Pašvaldību savienība (turpmāk – LPS). |
| 4. | Cita informācija | MK noteikumu projekta un tā anotācijas izstrādes gaitā ir saņemti priekšlikumi un komentāri no LPS un sabiedrības ar ierobežotu atbildību “Jūrmalas ūdens” (turpmāk – SIA “Jūrmalas ūdens”). |

|  |
| --- |
| II. Tiesību akta projekta ietekme uz sabiedrību, tautsaimniecības attīstībuun administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projektā iekļautais tiesiskais regulējums var ietekmēt jebkuru personu pilsētās un ciemos, kuras īpašumā vai valdījumā ir decentralizētā kanalizācijas sistēma, vietējās pašvaldības un sabiedriskos ūdenssaimniecības pakalpojumu sniedzējus, ja vietējā pašvaldība deleģē tiem decentralizēto kanalizācijas sistēmu reģistra izveidi un uzturēšanu, kā arī komersantus, kuri sniedz decentralizētos kanalizācijas pakalpojumus.  |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projekts fiziskām un juridiskām personām, kuru īpašumā vai valdījumā ir decentralizētā kanalizācijas sistēma, maina pienākumus, kā arī veicamās darbības. Ar MK noteikuma projekta pieņemšanu tiks nodrošināta vienota izpratne par prasībām un nosacījumiem decentralizēto kanalizācijas sistēmu apsaimniekošanai un reģistrēšanas kārtībai. Vērtējot MK noteikumu projekta īstenošanas ietekmi uz administratīvajām procedūrām un to izmaksām, nav iespējams precīzi identificēt administratīvā sloga palielinājumu, jo decentralizēto kanalizācijas sistēmu reģistru vietējā pašvaldība var veidot pati, vai arī slēgt līgumu ar sabiedrisko ūdenssaimniecības pakalpojumu sniedzēju par šāda reģistra izveidi. Nav zināms valstī esošo decentralizēto kanalizācijas sistēmu skaits. |
| 3. | Administratīvo izmaksu monetārs novērtējums | Nav iespējams precīzi novērtēt. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2017. gads**  | Turpmākie trīs gadi (*euro*) |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | Izmaiņas, salīdzinot ar kārtējo 2017. gadu | Izmaiņas, salīdzinot ar kārtējo 2017. gadu | Izmaiņas, salīdzinot ar kārtējo 2017. gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1.valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | Nav precīzi aprēķināms | Nav precīzi aprēķināms | Nav precīzi aprēķināms | Nav precīzi aprēķināms |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | Nav precīzi aprēķināms | Nav precīzi aprēķināms | Nav precīzi aprēķināms | Nav precīzi aprēķināms |
| 3. Finansiālā ietekme: | 0 | Nav precīzi aprēķināms | Nav precīzi aprēķināms | Nav precīzi aprēķināms | Nav precīzi aprēķināms |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | Nav precīzi aprēķināms | Nav precīzi aprēķināms | Nav precīzi aprēķināms | Nav precīzi aprēķināms |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: |  X | Nav precīzi aprēķināms | Nav precīzi aprēķināms | Nav precīzi aprēķināms | Nav precīzi aprēķināms |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | Nav precīzi aprēķināms | Nav precīzi aprēķināms | Nav precīzi aprēķināms | Nav precīzi aprēķināms |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | MK noteikumu projekta īstenošana neradīs papildu izdevumus valsts budžetam. Ietekmi uz pašvaldību budžetiem nav iespējams precīzi noteikt, jo pašreiz nav zināms decentralizēto kanalizācijas sistēmu skaits valstī, uz kurām attiektos reģistrācija. Nav iespējams arī prognozēt to decentralizēto kanalizācijas sistēmu īpatsvaru, kuru darbība tuvāko gadu laikā tiktu apturēta, ja īpašnieks nekustamā īpašuma kanalizācijas sistēmu pievieno centralizētajai kanalizācijas sistēmai. Lai arī kopš 20.gs. deviņdesmito gadu vidus ūdenssaimniecības infrastruktūras attīstībā ir ieguldītas ievērojamas investīcijas, tās lielākoties nav izmantotas, lai ierīkotu decentralizētajās kanalizācijas sistēmās uzkrāto notekūdeņu, septisko tvertņu dūņu vai kanalizācijas sistēmu tīrīšanas atkritumu pieņemšanas vietas. Tāpēc daudzām pašvaldībām būs nepieciešami papildu ieguldījumi, lai nodrošinātu no decentralizētajām kanalizācijas sistēmām savāktā satura pieņemšanu. Daļai komunālo notekūdeņu attīrīšanas iekārtu jaudas plānotas, neņemot vērā attīrāmā piesārņojuma apjomu no decentralizētajām kanalizācijas sistēmām. Arī šo jaudu palielināšanai var būt nepieciešamas investīcijas tuvākajos gados. Reģistra izveide prasīs papildu izdevumus pašvaldībām vai sabiedrisko ūdenssaimniecības pakalpojumu sniedzējiem. Tomēr tā kā izmaksas būs atkarīgas no reģistra sarežģītības, papildu informācijas, ko pašvaldības vēlēsies tajā ietvert, un citiem apstākļiem. Kopējās reģistra izveides izmaksas iespējams vienīgi aplēst, balstoties uz dažādiem pieņēmumiem. VARAM ieskatā MK noteikumu projektā paredzētās informācijas (decentralizētās sistēmas veids, atrašanās vietas adrese un īpašnieka vārds vai nosaukums) reģistrēšanai nav obligāti jāveido sarežģīta datu bāze, šāds pieņēmums arī izmantots, izdarot tālākās aplēses. Pēc Centrālās Statistikas pārvaldes datiem 2017. gada martā Latvijā bija 1 948 100 iedzīvotāju. Pieņemot, ka pilsētu un lauku iedzīvotāju īpatsvars nav būtiski mainījies kopš 2011. gada Tautas skaitīšanas, kad pilsētās dzīvoja 67,8%, bet laukos – 32.2% iedzīvotāju, var aplēst, ka pašlaik pilsētās dzīvo ap 1 320 800 iedzīvotāju. Pēc VARAM pasūtījuma 2013.gadā veiktajā pētījumā “Aktivitātes 3.4.1.1. “Ūdenssaimniecības infrastruktūras sistēmas attīstība apdzīvotajās vietās līdz 2000 iedzīvotājiem” ieviešanas un citu apdzīvoto vietu (200 - 2000) ūdenssaimniecības situācijas izvērtējumu un metodoloģijas izmaksu noteikšanai vēl nepieciešamajām investīcijām” aplēsts, ka vidēji 20,9% no Latvijas lielāko apdzīvoto vietu iedzīvotājiem izmanto decentralizētās kanalizācijas sistēmas. Turklāt šādu iedzīvotāju īpatsvars dažādās apdzīvotajās vietās variē no 4% līdz 88%. Attiecinot šo vidējo rādītāju uz visām pilsētām un ciematiem, var pieņemt, ka pašlaik decentralizētās kanalizācijas sistēmas pilsētās un ciemos izmanto ap 276 000 iedzīvotāju. Parasti kanalizācijas sistēmu kopīgi izmanto visi vienas mājsaimniecības locekļi. Ņemot vērā, ka pēc Centrālās Statistikas pārvaldes datiem 2016. gadā mājsaimniecības vidējais lielums bija 2,44 personas, var aplēst, ka decentralizētās kanalizācijas sistēmas būtu reģistrējamas ap 113 100 mājsaimniecību. Saskaņā ar MK noteikumu projektu, visas decentralizētās kanalizācijas sistēmas būs nepieciešams reģistrēt. Sākotnējai reģistrācijai nepieciešams izveidot reģistra failu vai datu bāzi, ievadīt tajā decentralizētās kanalizācijas sistēmas atrašanās vietas adresi, īpašnieka vārdu un uzvārdu vai nosaukumu, norādīt decentralizētās kanalizācijas sistēmas veidu (attīrīšanas iekārta, krājtvertne vai septiķis), kā arī piešķirt reģistrācijas kārtas numuru. Pēc tam reģistra uzturētājam būs jānosūta decentralizētās kanalizācijas sistēmas īpašniekam paziņojums par reģistrācijas veikšanu, norādot reģistrācijas numuru un datumu. Lai nosūtītu šādu paziņojumu, jāsagatavo standarta teksts, kurā katru reizi jāievada tikai mainīgā informācija (adresāts, reģistrācijas Nr.), kā arī jānosūta paziņojums elektroniski vai pa pastu. Reģistra uzturētājam vienreiz būs arī jāsagatavo informācija publiskošanai pašvaldības informatīvajos izdevumos par reģistra izveidi, par to, kur un kādā veidā jāiesniedz informācija par īpašumā esošajām decentralizētajām kanalizācijas sistēmām. Aplēsts, ka visu minēto darbību veikšanai (ieskaitot reģistra faila izveidi un vienreizēju informācijas sagatavošanu) ir nepieciešama 1 stunda laika uz katru reģistrējamo vienību, tātad 113 100 mājsaimniecību izmantoto decentralizēto kanalizācijas sistēmu reģistrācijai būs nepieciešamas 113 100 darba stundas jeb 14 138 cilvēkdienas jeb 643 cilvēkmēneši. Saskaņā Centrālās Statistikas pārvaldes datiem 2016. gada 12 mēnešos strādājošo vidējā mēneša darba samaksa (bruto) pašvaldību struktūrās bija 788 eiro mēnesī. Tādējādi decentralizēto kanalizācijas sistēmu sākotnējā reģistrācija izmaksātu 506 648 eiro (643 cilvēkmēneši x 788 *euro*). Ievērojot to, ka MK noteikumu projekta noslēguma jautājumos paredzēts, ka reģistra izveidi uzsāk ne vēlāk kā 2019. gada 1. janvārī un noslēdz ne vēlāk kā 2021. gada 31.decembrī, šie sākotnējās reģistrācijas kopējie izdevumi attiecas uz visu minēto laika periodu. Reģistra izveidei izmantojami pašvaldības vides aizsardzības speciālā budžeta līdzekļi vai pašvaldības izveidotā vides aizsardzības fonda līdzekļi saskaņā ar Dabas resursu nodokļa likumu. MK noteikumu projektā reģistra uzturētājam noteikti arī šādi uzdevumi, kas saistīti ar reģistrā ietvertās informācijas papildināšanu un atjaunošanu: 1. - reizi gadā apkopot asenizatoru sniegto informāciju par iepriekšējā gadā savākto un izvesto notekūdeņu un nosēdumu apjomu;
2. - koriģēt reģistrā ietverto informāciju, ja decentralizētās kanalizācijas sistēmas īpašnieks paziņos par īpašnieka vai decentralizētās kanalizācijas sistēmas veida izmaiņām;
3. - atzīmēt reģistrā informāciju par lokālo attīrīšanas iekārtu ikgadējo vai ārkārtas apkopi.

VARAM ieskatā, šiem darbiem kopumā varētu būt nepieciešams 1 cilvēkmēnesis ik gadu katrā pašvaldībā. Tādējādi 119 pašvaldības x 1 mēnesis x 788 jeb 93 772 *euro* gadā visām pašvaldībām informācijas apkopošanai un reģistra papildināšanai.  |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji ir informēti par iespēju līdzdarboties, 2016. gada 17. oktobrī publicējot paziņojumu par līdzdalības procesu VARAM tīmekļa vietnē www.varam.gov.lv. |
| 2. | Sabiedrības līdzdalība projekta izstrādē | MK noteikumu projekts jau ir apspriests sanāksmē ar LPS 2016. gada 22. septembrī. MK noteikumu projekts tiks ievietots VARAM tīmekļa vietnē www.varam.gov.lv. |
| 3. | Sabiedrības līdzdalības rezultāti | MK noteikumu projekta un tā anotācijas izstrādes gaitā ir saņemti komentāri no LPS, kuri ir ņemti vērā, precizējot MK noteikumu projektu. SIA “Jūrmalas ūdens” priekšlikumi ņemti vērā daļēji, ievērojot, ka Likumā nav dots deleģējums MK noteikt kārtību, kādā aprēķināma maksa par decentralizēto kanalizācijas pakalpojumu sniegšanu. Tāpēc SIA “Jūrmalas ūdens” priekšlikums nav atbalstāms. Priekšlikumi soda piemērošanai par MK noteikumu projekta prasību neievērošanu tiks izvērtēti, izstrādājot grozījumus Likumā, ņemot vērā, ka spēku zaudēs Latvijas Administratīvo pārkāpumu kodekss un attiecīgie administratīvie pārkāpumi un kompetentās iestādes tiesības administratīvo sodu piemērošanai tiks noteiktas nozares likumos. |
| 4. | Cita informācija | Nav. |
|  |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Vietējās pašvaldības un sabiedrisko ūdenssaimniecības pakalpojumu sniedzēji, ar kuriem ir noslēgts līgums par decentralizēto kanalizācijas sistēmu reģistru izveidi. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | **Jaunu institūciju veidošana vai esošo likvidācija vai reorganizācija nav paredzēta.** |
| 3. |  Cita informācija | Nav. |

*Anotācijas IV un V sadaļa – projekts šīs jomas neskar.*

Vides aizsardzības un reģionālās attīstības ministrs K.Gerhards

Vides aizsardzības un reģionālās attīstības ministrijas

valsts sekretārs R.Muciņš

Teibe 67026574

iveta.teibe@varam.gov.lv